વહેલી સવારે બજરંગીની સ્મશાનયાત્રા સુધરાઈની ચૂંટણીમાં ઉભા રહેલા અપક્ષ અને માથા ભારે ઉમેદવાર ચરણ દાસની આગેવાની હેઠળ ધૂમધામથી નીકળી . આ તકસાધુ નેતાને વહેલી સવારે કબ્રસ્તાનની અંદર પડેલા બિસ્કીટની જયાફત ઉડાડતા કુતરાઓને જોઇને પ્રેરણા મળી હોય કે બીજી કોઈ રીતે પણ ચરણદાસ રશીદ શેઠને બાથમાં લઈને સ્મશાનના દરવાજા પાસે જોરશોરથી ભાષણ કરી રહ્યા હતા જેનો મુદ્દો હતો એક હિંદુએ મુસ્લિમ બચ્ચા માટે આપેલુ બલિદાન ...!!, પુત્રની પુન:પ્રાપ્તિની ખુશીમાં રશીદ શેઠ પણ હા માં હા મિલાવતા હતા.આ કોમી ઐક્ય જોઇને ચરણદાસ ના શેતાની દિમાગમાં રડી ખડી ખ્રિસ્તી વોટબેન્ક પર પણ હાથ મારવાનો વિચાર આવ્યો અને એમણે ગામની મધ્યે બજરંગી ની ખાંભીનું ઈશુના નવા વર્ષે અનાવરણ કરવાની જાહેરાત કરી અને ગામના લોકોને આ ખાંભી માટે ઉદાર હાથે ફાળો આપવાની વિનંતી કરી . રશીદ શેઠે નવા વર્ષે ગામ આખાને જમાડવાની જાહેરાત કરી તો ખ્રિસ્તી કોમના આગેવાન ફર્નાન્ડીસ ટેલરે માથાભારે ચરણદાસને વહાલા થવા તમામ બાળકોને એક એક જોડી ખમીસ અને ચડડી ચરણદાસને શુભ હસ્તે નવા વર્ષે ખાંભી ના અનાવરણ પ્રસંગે આપવાની જાહેરાત કરી. ગામમાં ઉત્સાહનો એવો તો વંટોળ ફૂંકાયો કે બજરંગી ની ચિતાની રાખ તો રુખીના સીન્દૂરને સાથે લઈને જોજનો દૂર ઉડી ગઈ .